
Metafore muzical-poetice 
in creatia camerala a Maiei Ciobanu: 
PIAN EXCESIV II 


Loredana Baltazar 


Vă invit la un scurt exerciţiu de imaginaţie. Sa ne 
închipuim, pur și simplu, starea de geniu a unui tânăr care, 
înainte de a depăși pragul acestei lumi, IMPROVIZEAZĂ, logic, 
inlantuiri de cuvinte! Si nu oricum, ci liber de orice alte posibile 


1 Comunicare susținută la simpozionul din 27 mai 2022, în cadrul 
Săptămânii Internaţionale a Muzicii Noi, București 

surse de inspirație apte de a-l închista într-o ,cochilie” formală. 
Pentru că asta și-a dorit să facă Tudor Mihai Cazan când a 
scris uluitorul volum Improvizez | ib er ta t e, explicând: 
„Fiecare poezie m-a căutat si am căutat-o peste paginile de 
hârtie. Aici sunt răni, bucurii, angoase, joc. Improvizez libertate 
pe un teren fantastic, într-un joc perfect echilibrat, controlat de 
Eu-ul meu. Improvizez continuu.”. 

,M-agat de cuvinte scheletice / întâmplătoare / desprind 
realitatea de necesar / și o străbat ca pe un vis / la limita dintre 
logică si lumină. / Imagini / forme reci, / e-atât de frig, / încât îmi 
simt căldura gândurilor”, se destăinuie Tudor Mihai Cazan. Mai 
presus de sensul cuvintelor sau de mesajul lor, versurile 
poeziilor sale sunt dotate cu acea doză de muzicalitate capabilă 
sa inspire creatori din alte domenii, iar figurile de stil precum 
metonimia, comparatia, suita de personificări, înzestrate cu 
epitete si plasate in contexte metaforice sau chiar 
hiperbolizante, conferă o aură specială textului poetic a cărui 
încărcătură o amplifică exponential. Cumva, foarte tânărul 
Tudor Mihai Cazan și-a asumat, firesc, virtuțile vizionarului-poet 
grec din care urmau să se defalce treptat figura mistagogului, a 
poetului-artist, dar si cea a filosofului sau prezicatorului. „Vates, 
posedatul, entuziastul, furiosul (...), știutorur' (...) „Își asumă în 
mod necesar libertatea jocului cultural, al cărui suvoi 
imaginativ, perfect descris de Johan Huizinga în celebrul său 
Homo Ludens ca „sălbatic și totuși, în același timp, sobru” 
uimeste, intrigă, ridică întrebări, insinuează posibile răspunsuri, 
construindu-și, uneori exploziv alteori imploziv, bastionul unei 
lumi aparte. ,Dati-mi un punct de sprijin și răstorn universul / 
Istoriei galaxiei noastre să-i schimb mersul / Ce-ar fi ca totul să 
se opună sie însuși / Materia antimaterie ar dispărea anulându- 
si / opusul structural si ar fi inghitita-n vidul cuantic / Lipsa de 
formă ar da naștere unui Nimic gigantic.” 

Poeziile lui Tudor Mihai Cazan sunt înzestrate natural cu 
o curgere firească, sensibilă și, totodată, implacabilă, de parcă 
am asista la o operaţie chirurgicală pe cord deschis, la limita 
dintre viata și moarte sau, mai bine zis, la graniţa trecerii dintr- 
un univers în altul. În ansamblul frazei, inlantuirea cuvintelor a 
depășit caracteristicile unui joc, transformându-se într-un 

edificiu ce pare a parcurge, mimetic, diferite stari de agregare. 
Si aici intervine o intrebare esentiala: ar putea fi capabila 
Muzica, Arta Sunetelor, sa impartaseasca starea de gratie a 
versurilor, să intervină, complementar, in fenomenologia 
comunicării artistice, remodelând semnificaţia cuvintelor și 
conotatiile simbolice ale digresiunii poetice? „Pentru cel ce 
ascultă”, consideră psihanaliștii Anne și Jacques Cain, „muzica 
are darul de a fi, totodată, de ordinul realului și al 
impalpabilului, iar, în cazul particular al operei — „anumite 
versuri (...) au înainte de toate valoare muzicală sonoră, 
indiferent dacă sunt sau nu explicabile în arie”. 

Așa cum una sau mai multe strofe, deseori diferite ca 
sens expresiv, se pot „adapta” aceleiași melodii este evident că 
și același discurs literar poate fi calchiat în variate reprezentări 
poetic-muzicale, în care Sunetul este proiectat să traducă sau 
să reinterpreteze, personalizat, Cuvântul sau diverse zgomote 
ori alăturări de litere, subliniindu-le ori modificându-le, parţial 
sau chiar total, sensul initial. „Funcția recunoscută a muzicii a 
fost întotdeauna cea a unui joc social nobil (...), punctul lui 
culminant fiind găsit adeseori în exercitarea uluitoare a unei 
virtuozități excepționale”, afirma același Huizinga în Homo 
Ludens. 

Revenind la exerciţiul de imaginaţie pe care l-am propus 
anterior, urcăm acum o treaptă suplimentară la nivel 
conceptual, portretizând nucleul unei familii pentru care A FI 
ÎMPREUNĂ a însemnat o impresionantă împărtășire inter- 
artistică. Versurile, deseori premonitorii, ale lui Tudor Mihai 
Cazan au constituit „canavaua” pe care mama sa, 
compozitoarea Maia Ciobanu a „brodat, in 2004, lucrarea 
PIAN EXCESIV, o piesă mixtă care suprapune trei elemente 
diferite: pianul, muzica electroacustică și poezia, pentru ca, 
ulterior, tatăl lui, inginerul Tudor Florin Cazan să înveșmânteze 
vizual întregul produs artistic printr-o suită de cadre ce conferă 
ideaticii fonice o amplitudine cinematografică. 

Primele minute ale acestei piese în această formulă 
sintetică sonor-vizuală, combină cele trei planuri iniţiale într-un 
tipar al semnificaţiilor ce se recrează reciproc, fuzionand cu cel 
de-al patrulea plan, al imaginii. Timbral, sonoritatea naturală a 

pianului, căreia i se adaugă cea prelucrată de sursele 
electroacustice și cea a vocii recitatorului se juxtapun și 
suprapun într-o derulare dramaturgică aerata. Sectiunile 
macrostructurale sunt delimitate și vizual prin insertii de imagini 
statice sau dinamizate, în funcţie de starea de agregare indusă 
de semnificația cuvintelor sau/și de viteza succesiunii sunetelor. 
De la soliditatea asamblărilor acordice specific pianistice la 
aspectul cvasi entropic al libertăţii particulelor sonore prelucrate 
electroacustic — o posibilă interpretare a elementelor stării 
gazoase, fluidul poetic-muzical traversează peisaje ce 
alternează tensional așa cum, în paralel, scenariul vizual 
implică imagini contrastante, de la sugerarea modelului 
cosmologic al Universului intergalactic, în perpetuă schimbare, 
până la ilustrări ale conceptului de monumentalitate printr-un 
decor de dimensiuni grandioase. 

,Copertile” piesei, dintr-o aceeași poezie — Glorie si sex 
— acordă întregii desfășurări un aspect unitar, desi conținutul 
muzical — ca și cel vizual — este într-o continuă evoluție. 
Dinamica  aglomerărilor fonice, multiplicate repetitiv, in 
concordanță cu versurile de debut focalizate pe „privirile 
faramicioase” ce „scormonesc în deşertul metalic’, apasate de 
„spaima genială” care „își temporizează cu precizie violența” 
sunt contrapunctate aparent de imaginea, treptat dezvăluită, a 
imuabilităţii „peisajului anesteziat’, în culori reci. Acest 
contrapunct sonor-imaginativ este, de altfel, generalizat pe 
parcursul piesei, evoluţia traiectoriilor vizuale schitate de Tudor 
Florin Cazan corespunzând, mai degrabă, caracteristicilor unei 
procesualitati fluctuante, cu trimiteri psihologice, din care nu 
lipsesc flash-urile și reprizele cromatice variat dimensionate, 
utilizând tonuri calde cu tente de intensitati diferite. Mijlocul 
lucrării este dedicat autografului poetic al lui Tudor Mihai 
Cazan: „Nu sunt liber, / dar pot greși cu exactitate — precis ca 
detaliile vietii.”, într-o delicată simbioză cu pasaje acordice care 
intretin o atmosferă onirică. Procesele transformationale nu 
angrenează, totuși, imaginea ființei umane așa cum o afirmă 
insistent primele versuri din debutul lucrării, ci plonjarea în 
subconștientul guvernat de „spiritul intuitiv’ și „Aleatoriul' din 
poezia Vraiște, ca „singura condiție a echilibrului universal’. 

Abia „Nimicul gigantic’ ce încheie, teoretic, excursul poetic 
introduce, fulgurant, figura umană, într-o scenografie 
suprarealistă impozantă, care o covarseste și o anihilează, 
totodată. 

Scriitura componistică evidenţiază pregnanta mobilitate 
a aparatului pianistic, valorificată la maximum. Pendulând între 
densitate și rarefiere, algoritmul de arhitecturare a discursului 
muzical menţine deschise graniţele dintre expresionism și 
neospectralism, caracterul  modulatoriu  amprentând atât 
interiorul fiecărui calup stilistic, cât și comuniunea dintre 
acestea. Succesiunea momentelor fonice se realizează vizibil 
sub imperiul unei concepţii evolutive, iar reglementările 
temporale aplicate asupra materialului muzical dezvăluie pas cu 
pas, cronologia evenimentelor. Interesant este faptul că Timpul 
alocat fiecărei secțiuni este investit cu o teatralitate proprie, 
amplificată prin suprapunerea partiturii pianului solist cu 
parcursul mediului electroacustic şi cu versurile introduse în 
momentele cheie ale piesei. Polifonia temporală rezultată din 
această suprapunere reconfigurează potenţialul expresiv care, 
în funcție de aportul fiecărei intervenții  solistice/ 
transformational-electroacustice/actoricesti, este redimensionat, 
prin tripla particularizare a cronologiei imanente obiectului 
muzical. lar fiecare dintre cele trei forme distincte de tălmăcire 
interpretativă — încredințate pianistului, mediului electroacustic 
și actorului — își reunesc individualităţile într-un traseu 
emoţional cu impact imediat asupra auditoriului. 

Ambientul fascinant al PIANULUI EXCESIV, a cărui 
plurivalenta semantică își are rădăcinile în coagularea celor 
două componente principale: lirismul dramatic al lui Tudor Mihai 
Cazan și logosul sonor vibrant al Maiei Ciobanu, deasupra 
cărora gravitează, inventiv, fantezia coloristică a lui Tudor Florin 
Cazan, creionează acea poveste de o reverberantă forță 
lăuntrică fata de care este aproape imposibil să nu rezonezi 
subtil. Relieful confesiv al exprimării sonore, întregul bagaj 
semantic acumulat prin conexiunile poeziei cu muzica și 
comunicarea vizuală, traseul tensional în contină remodelare 
traduc, în fapt artistic — citând-o pe Maia Ciobanu — „oglindirea 
în sine însăşi a unei lumi depăşite de propriile prefaceri. 

Ultimul ,popas” meditativ, ce închide, într-un 
semnificativ arc de cerc, întregul reprezentării artistice, invită la 
reflecţie; „Văd Performanța: / ultimul zeu dependent de 
materie”, într-o rostire actoricească golită de potenţial expresiv, 
completează simbolic viziunea poetică asupra libertății de 
exprimare, asupra speranţei — poate de un idealism utopic! — că 
valorile esenţiale își vor găsi locul într-o ierarhie ce depășește 
materialitatea imediată, spectacularul exhibat, virtuozitatea 
facilă, strălucirea nudă, efemeră, a generalizatei goane după 
„aurul” exterior... 


SUMMARY 


Loredana Baltazar 


Musical-poetic metaphors 
in Maia Ciobanu’s chamber music: EXCESSIVE PIANO II 


Probing the virtual emotional connections between musical 
phenomenology and that of poetic image has incited many 
artists to creatively explore, over the centuries, the huge 
potential of the intersection of the two fields. The sensitive 
communion between melody and verse has demonstrated, 
each time, its exceptional ability to polarize the attention of the 
audience. "Certain lyrics (...) they have first and foremost sound 
musical value, whether or not they are explainable in the area," 
says psychoanalysts Anne and Jacques Cain. And the 
composition of the last century has expressively raised, 
poetically architecting the structure of the musical text in an 
attempt to create a unique sound environment, generator of a 
complex of affective states. EXCESSIVE PIANO ll 
superimposes the specific sonority of a traditional instrument — 
the piano — the electroacoustic environment and the human 
voice, relating them visually through a chromatic arsenal 
capable of redefining them significantly. Result? A symbolic 
view of freedom of expression, of real-imaginary duality, of 
hope — perhaps of a utopian idealism! — that the essential 
values will find their place in a fair hierarchy... 

